Aeneas et Achates in litore Libyco
Aeneas et Achates in litore Libyco est pictura olearia in textili (58,7 x 87,6 cm) a Dosso Dossi, pictore aulico Ferrariensi, fere anno 1520 facta, quae ad decorationem oecorum alabastritarum Alphonsi Estensis pertinuit. De scaena picturae variae feruntur opiniones, sed interpretatio a Shapley facta paene omnium consensu accepta est: in pictura esse naufragum Aeneam cum Achate armigero amico in litore Libyco consultantem; Troianosque navibus vectos in opacitatem arborum frondosarum se recepisse; remotiora conspici palatia Karthaginis.